Doi distribuitori de servicii media audiovizuale din UTA Găgăuzia au fost amendați astăzi cu 120 000 de lei moldovenești de către Consiliul Audiovizualului din Republicii Moldova.
Aceștia au primit amenzi deoarece au încălcat prevederile ce țin de protejarea spațiului audiovizual din Republica Moldova și au retransmis programe interzise din Rusia.
Mai exact, "Orvitmedia" SRL a fost amendat cu 70 000 de lei moldovenești pentru retransmisiunea programelor informative și analitice ale posturilor de televiziune rusești și cu 20 000 de lei pentru activitate fără act permisiv.
Compania retransmite, fără autorizație, 65 de servicii de televiziune, inclusiv "Первый канал", "Россия 24" și "Россия 1" care, în perioada controlului, au difuzat emisiuni dedicate mesajului președintelui Federației Ruse către Adunarea Federală.
O altă companie, vizată anul trecut de două controale ale CA, "Ilk Halk Televizionu" SRL, a fost amendată cu 30 000 de lei pentru activitatea, în mod repetat, fără licență de emisie.
Membrii Consiliului Audiovizualului din Republica Moldova au acordat un termen de cel mult 15 zile lucrătoare celor două entități pentru ca să își legalizeze activitatea.